เศรษฐกิจถดถอย ส่งผลให้กิจการร้านเหล้าในอังกฤษ ปิดตัวลงไปหลายพันแห่งเมื่อปีที่แล้ว
ในภาวะเศรษฐกิจถดถอยเช่นนี้ แม้แต่สถานที่เก่าแก่ ที่เคยเป็นศูนย์รวม และเป็นที่ชื่นชอบของสังคมชีวิตกลางคืนในอังกฤษ ก็ยังได้รับผลกระทบไม่น
เป็นเวลาหลายร้อยปีมาแล้ว ที่ร้านเหล้าในอังกฤษ ได้กลายมาเป็นศูนย์กลางของสังคมชีวิตกลางคืนเป็นที่ที่เพื่อนฝูงมาพบปะดื่มเบียร์สนทนาเฮฮากัน แต่ปัจจุบันผับต่างๆ ในอังกฤษกำลังประสบปัญหาหลายประการทั้งภาวะเศรษฐกิจถดถอย มาตรการห้ามสูบบุหรี่ภายในอาคาร และภาษีในอัตราสูงสำหรับเบียร์ที่ดื่มในผับล้วนเป็นปัญหาใหญ่สำหรับเจ้าของผับต่างๆ คุณ BridgetWalsh ผู้คลุกคลีอยู่ในธุรกิจร้านเหล้ามา 42 ปีบอกว่าวัฒนธรรมการเข้าร้านเหล้าของคนอังกฤษ กำลังเปลี่ยนไป เจ้าของร้านเหล้าผู้นี้บอกว่า ปัจจุบันคนอังกฤษ มักจะไปร้านอาหารหรือภัตตาคารมากกว่าหรือไม่ก็ซื้อเหล้าเบียร์ราคาถูกจากซูเปอร์มาร์เกตไปดื่มที่บ้านเพราะทุกวันนี้มีอุปกรณ์เพื่อความบันเทิงในบ้านมากมาย ปัญหาไม่ใช่แค่อุปกรณ์เพื่อความบันเทิงภายในบ้านเท่านั้น แต่คุณ Bridget Walshเชื่อว่ามาตรการห้ามสูบบุหรี่ในร้านที่ทำให้บรรดาสิงห์อมควันต้องออกมาสูบบุหรี่ข้างนอก ก็เป็นอีกสาเหตุหนึ่งเช่นกันเพราะเมื่อดื่มเบียร์แล้วสูบบุหรี่ไม่ได้ ดื่มที่บ้านก็คงจะไม่ต่างกัน ในขณะเดียวกัน คุณ Neil Williams จากสมาคมเบียร์และร้านเหล้าอังกฤษระบุว่าปัจจุบันมีร้านเหล้าในอังกฤษปิดกิจการสัปดาห์ละ 52 ร้านซึ่งหากรัฐบาลไม่ทำอะไรสักอย่าง จะต้องมีผับบาร์ปิดกิจการลงอีกจำนวนมาก คุณWilliamsชี้ว่าปัญหาสำคัญอีกอย่างหนึ่งคือภาษีที่เรียกเก็บจากเบียร์ที่ดื่มในผับเพิ่มขึ้นถึง20% ในช่วง 18 เดือน เมื่อประกอบกับการห้ามสูบบุหรี่ในร้านต้นทุนสูงขึ้นและเศรษฐกิจร่วงหล่นรวดเร็ว จึงเปรียบเสมือนพายุลูกใหญ่ กำลังพัดถล่มธุรกิจร้านเหล้าอยู่ในเวลานี้ อย่างไรก็ตาม ยังมีคนที่มองโลกในแง่ดีอยู่บ้าง เช่นคุณ Stuart Millsผู้ประกอบการที่มองว่าวิกฤตครั้งนี้คือโอกาส คุณ Millsบอกว่าสิ่งที่กำลังพยายามทำมี 2 อย่างหนึ่งคือทำให้ลูกค้าจำนวนมากขึ้นเดินเข้าผับบ่อยขึ้น และสอง ช่วยให้ร้านเหล้าต่างๆรักษาภาพพจน์ความเป็นศูนย์กลางของชุมชน แต่ละท้องถิ่นไว้ให้ได้ แม้หลายสิ่งหลายอย่างกำลังเปลี่ยนแปลงไป ร้านไวน์กำลังเข้ามาแทนที่ร้านเหล้าร้านเบียร์แต่บรรดาเจ้าของผับต่างๆ ยังหวังว่า ด้วยความผูกพันอันลึกซึ้งของคนอังกฤษ ที่มีต่อเครื่องดื่มเย็นๆที่เรียกว่าเบียร์ ซึ่งเปรียบเสมือนน้ำอำมฤต ในช่วงฤดูร้อนอันแสนสั้นที่อังกฤษเช่นนี้อาจจะเป็นปัจจัยช่วยฉุดดีงไม่ให้ธุรกิจร้านเบียร์ในอังกฤษ ต้องสูญสลายไปก็เป็นได้